|  |
| --- |
|  |
| **REPUBLIKA HRVATSKA** |
| **ISTARSKA ŽUPANIJA** |
| **GRAD POREČ-PARENZO**  **CITTÀ DI POREČ-PARENZO** |

**Gradonačelnik**

**KLASA: 024-01/24-01/174**

**URBROJ: 2163-6-09/01-24-2**

**Poreč-Parenzo, 15. svibnja 2024.**

Na temelju članka 10. Zakona o zaštiti od buke („Narodne novine “broj 30/09, 55/13, 153/13, 41/16, 114/18 i 14/21) i članka 53. Statuta Grada Poreča-Parenzo („Službeni glasnik Grada Grada Poreča-Parenzo“ broj 2/13, 10/18 i 2/21), na prijedlog Upravnog odjela za gospodarstvo i EU fondove KLASA:335-01/24-01/12, URBROJ: 2163-6-19/09-24-2 od 8. svibnja 2024. godine Gradonačelnik Grada Poreča-Parenzo donio je sljedeći

**ZAKLJUČAK**

1. Utvrđuje se prijedlog Odluke o dozvoljenom prekoračenju najviše dopuštene razine buke na području Grada Poreča-Parenzo s obrazloženjem te se dostavlja Gradskom vijeću Grada Poreča-Parenzo na razmatranje i donošenje u priloženom tekstu.
2. Na sjednici Gradskog vijeća sva potrebna tumačenja uz prijedlog Odluke dat će dr. sc. Morena Mičetić, pročelnica Upravnog odjela za gospodarstvo i EU fondove.

**GRADONAČELNIK**

**Loris Peršurić**

Prilog:

- Prijedlog Odluke

**DOSTAVITI**:

1. Gradsko vijeće Grada Poreča-Parenzo, ovdje,
2. Upravni odjel za gospodarstvo i EU fondove, ovdje,
3. Pismohrana, ovdje.

|  |
| --- |
|  |
| **REPUBLIKA HRVATSKA** |
| **ISTARSKA ŽUPANIJA** |
| **GRAD POREČ - PORENZO**  **CITTÀ DI POREČ - PARENZO** |
| **Gradsko vijeće** |

KLASA:

URBROJ:

Poreč-Parenzo, \_\_\_\_\_\_\_\_\_ 2024.

Na temelju članka 10. Zakona o zaštiti od buke („Narodne novine “broj 30/09, 55/13, 153/13, 41/16, 114/18 i 14/21) i članka 41. Statuta Grada Poreča - Parenzo („Službeni glasnik Grada Poreča-Parenzo“ broj 2/13, 10/18, i 2/21), Gradsko vijeće Grada Poreča-Parenzo na sjednici održanoj \_\_\_\_\_\_2024. godine donijelo je sljedeću

**ODLUKU**

**o dozvoljenom prekoračenju najviše dopuštene razine buke**

**na području Grada Poreča-Parenzo**

**Članak 1.**

Ovom se Odlukom određuju područja, zone i lokacije na kojima se na području Grada Poreča-Parenzo mogu održavati javni skupovi i organizirati razonode, zabavne i sportske priredbe i druge aktivnosti na otvorenom ili u zatvorenom prostoru za stanovništvo i goste (u daljnjem tekstu: javni skupovi) pri održavanju kojih postoji mogućnost prekoračenja dopuštenih razina buke određenih propisom koji regulira najviše dopuštene razine buke u sredini u kojoj ljudi rade i borave, te uvjeti za izdavanje dozvole kojom se definira datum i vrijeme prekoračenja dopuštenih razina buke, kao i putevi za dolaženje i odlaženje sudionika navedenih događanja te nadzor nad provedbom Odluke.

**Članak 2.**

Dozvoljava se prekoračenje dopuštenih razina buke radi zadovoljavanja potreba održavanja javnih skupova i organiziranja razonode, zabavnih i sportskih priredbi, festivala te drugih aktivnosti na otvorenom ili zatvorenom prostoru za stanovništvo i goste, na sljedećim lokacijama:

1. javne površine na području naselja Poreč: područje koje omeđuje sa sjeverne strane granica turističkog područja Borik, sa istočne strane glavna mjesna ulica (ex državna cesta D75) i sa južne strane granica turističkog područja Brulo,

te na području naselja Červar Porat, Nova Vas, Baderna i Žbandaj,

1. zone javne i društvene, te sportske i rekreacijske namjene sukladno prostorno-planskoj dokumentaciji Grada Poreča-Parenzo, te nogometna igrališta, sportske dvorane i drugi sportski objekti,
2. zone gospodarske-ugostiteljsko-turističke namjene sukladno prostorno-planskoj dokumentaciji Grada Poreča-Parenzo.

**Članak 3.**

Organizator javnog skupa dužan je pisani zahtjev za izdavanje dozvole kojom se definira datum i vrijeme prekoračenja dopuštenih razina buke pri održavanju predmetnog događanja dostaviti nadležnom gradskom upravnom odjelu najmanje deset dana prije održavanja javnog skupa.

U zahtjevu iz stavka 1. navodi se datum i lokacija održavanja javnog skupa te procjene visine i trajanja prekoračenja buke pri njegovom održavanju.

O zahtjevu odlučuje Gradonačelnik odlukom kojom se određuju uvjeti i trajanje prekoračenja.

Odluka iz prethodnog stavka dostavlja se organizatoru javnog skupa, nadležnim gradskim upravnim odjelima, nadležnoj inspekciji i Policijskoj postaji Poreč-Parenzo.

**Članak 4.**

Gospodarskim subjektima registriranima za obavljanje ugostiteljske djelatnosti na području naselja Poreč, koji su od nadležnog upravnog odjela Grada Poreča-Parenzo dobili odobrenje za izvođenje žive i/ili puštanje reproducirane glazbe na ugostiteljskim terasama, dozvoljava se prekoračenje najviše dopuštene razine buke u razdoblju od 1. svibnja do 30. rujna, najdulje do 24,00 sata.

Najviša dopuštena razina buke tijekom održavanja događaja navedenih u stavku 1. ovog članka iznosi:

- 90 dB(A) do 23,00 sata

- 80 dB(A) od 23,00 do 24,00 sata.

U slučaju zaprimanja prijava od strane građana ili korisnika ugostiteljskih usluga o mogućem kršenju ove Odluke, provest će se mjerenje razine buke od strane ovlaštene pravne osobe za mjerenje razine buke, te ukoliko se utvrdi da ugostitelj krši odredbe ove Odluke, uskratit će mu se izdavanje odobrenja za izvođenje žive i/ili puštanje reproducirane glazbe.

**Članak 5.**

Putevi za dolaženje i odlaženje sudionika navedenih događaja su svi prometni pravci, ulice i ceste za automobile i pješake koji nisu u to vrijeme propisno zatvoreni znakovima ili pod drugačijom regulacijom policije.

**Članak 6.**

U slučaju organizacije javnih događanja od interesa za Grad, zaštite javnog interesa ili drugog opravdanog razloga, Gradonačelnik može produljiti ili skratiti vrijeme dozvoljenog prekoračenja najviše dopuštene razine buke.

**Članak 7.**

Nadzor nad primjenom ove Odluke obavljaju nadležne inspekcije i komunalno redarstvo Grada Poreča-Parenzo, svaki u okviru svoje nadležnosti, sukladno posebnim propisima.

**Članak 8**.

Danom stupanja na snagu ove Odluke prestaje važiti Odluka o dozvoljenom prekoračenju najviše dopuštene razine buke („Službeni glasnik Grada Poreča-Parenzo“, br. 12/18).

**Članak 9.**

Ova Odluka stupa na snagu osmog dana od dana objave u ,,Službenom glasniku Grada Poreča-Parenzo“.

**PREDSJEDNIK**

**GRADSKOG VIJEĆA**

**Zoran Rabar**

**DOSTAVITI**:

1. Gradonačelnik, ovdje,
2. Upravni odjel za gospodarstvo i EU fondove, ovdje,
3. Pismohrana, ovdje.

**OBRAZLOŽENJE**

**Pravna osnova:**

Pravna osnova za donošenje predložene Odluke su: Zakon o zaštiti od buke („Narodne novine “broj 30/09, 55/13, 153/13, 41/16 i 114/18 i 14/21) i Statut Grada Poreča-Parenzo („Službeni glasnik Grada Grada Poreča-Parenzo “broj 2/13, 10/18 i 2/21).

Člankom 10. Zakona o zaštiti od buke („Narodne novine“ broj 30/09, 55/13, 153/13, 41/16, 114/18 i 14/21) propisano je da radi zadovoljavanja potreba za održavanjem javnih skupova i organiziranja razonode, zabavnih i športskih priredbi i drugih aktivnosti na otvorenom ili u zatvorenom prostoru za stanovništvo i goste, kada postoji mogućnost prekoračenja dopuštenih razina buke, jedinice lokalne samouprave odlukom predstavničkih tijela određuju ulice, dijelove ulica i naselja, trgove i druge lokacije u kojima je moguće prekoračiti dopuštene razine buke. Također, definirano je da se istom odlukom određuju i putovi za dolaženje i odlaženje sudionika navedenih događanja. Člankom 41. Statuta Grada Poreča Parenzo („Službeni glasnik Grada Poreča-Parenzo“ broj 2/13, 10/18 i 2/21) definirano je da Gradsko vijeće donosi odluke i druge opće akte kojima se uređuju pitanja iz samoupravnog djelokruga Grada.

**Postojeće stanje:**

Na području Grada Poreča-Parenzo se tijekom cijele godine, a naročito u vrijeme turističke sezone, organiziraju brojne manifestacije koje znatno utječu na promociju i razvoj turističke destinacije Poreč, te na produljenje ljetne turističke sezone u cilju održivog razvoja turizma. S obzirom na to da se na manifestacijama takve vrste očekuje odgovarajuća jačina zvuka, Gradsko vijeće Grada Poreča-Parenzo je donijelo Odluku o dozvoljenom prekoračenju najviše dopuštene razine buke ("Službeni glasnik Grada Poreča-Parenzo", br. 12/18). U provedbi navedene odluke Grad je u ljetnoj turističkoj sezoni zaprimao više pritužbi stanovnika starogradske jezgre i turista na prekoračenje buke iz ugostiteljskih objekata odnosno na neprimjerenu organizaciju zabave na ugostiteljskim terasama (disco club na otvorenome) radi čega je došlo do sukoba u kojima su intervenirali policija i sanitarna inspekcija. Za objekte koji su temeljem podnesenog zahtjeva od Grada dobili odobrenje za prekoračenje buke, Upravni Odjel za gospodarstvo i EU fondove je, u cilju zaštite kvalitete života lokalnog stanovništva, provodio nenajavljena mjerenja razine buke s izradom ispitnog izvještaja. Za ugostiteljske objekte gdje je ispitni izvještaj ukazao na nepoštivanje izdanog odobrenja, do daljnjega se više nije odobravalo prekoračenje najviše dopuštene razine buke. Dakle, Grad nadzire primjenu izdanih odobrenja i u slučaju kada se ona ne poštuju, odobrenja se više ne izdaju. U tom slučaju inspekcijski nadzor nad primjenom Zakona o zaštiti od buke provode sanitarni inspektori, a za remećenje javnog reda i mira je nadležna policija. U cilju zaštite kvalitete života stanovnika i boravka turista u starogradskoj jezgri potrebno je donijeti novu Odluku o dozvoljenom prekoračenju najviše dopuštene razine buke, u kojoj će se detaljnije odrediti kako će i kada gospodarski subjekti registrirani za obavljanje ugostiteljske djelatnosti na području naselja Poreč moći prekoračiti najviše dopuštene razine buke.

Za predloženi je akt provedeno javno savjetovanje u razdoblju od 5. travnja do 5. svibnja 2024. godine. Cilj javnog savjetovanja je dobivanje povratne informacije od zainteresirane javnosti na nacrt Odluke o dozvoljenom prekoračenju najviše dopuštene razine buke na području GradabPoreča-Parenzo. Na nacrt Odluke o dozvoljenom prekoračenju najviše dopuštene razine buke na području Grada Poreča-Parenzo nije dostavljena primjedba/prijedlog.

**Pitanja koja se uređuju Odlukom:**

Odlukom se određuju područja, zone i lokacije na kojima se na području Grada Poreča-Parenzo mogu održavati javni skupovi i organizirati razonode, zabavne i sportske priredbe i druge aktivnosti na otvorenom ili u zatvorenom prostoru za stanovništvo i goste pri održavanju kojih postoji mogućnost prekoračenja dopuštenih razina buke određenih propisom koji regulira najviše dopuštene razine buke u sredini u kojoj ljudi rade i borave, te uvjeti za izdavanje dozvole kojom se definira datum i vrijeme prekoračenja dopuštenih razina buke, kao i putevi za dolaženje i odlaženje sudionika navedenih događanja. Ovom se odlukom dodatno određuju i uvjeti prekoračenja dopuštene razine buke subjektima registriranima za obavljanje ugostiteljske djelatnosti na području naselja Poreč, a koji od nadležnog upravnog odjela imaju odobrenje za izvođenje žive i/ili reproducirane glazbe na ugostiteljskim terasama.

**Cilj donošenja Odluke:**

Cilj donošenja Odluke je omogućavanje produciranja odgovarajuće jačine zvuka za razne manifestacije koje znatno utječu na promociju i razvoj turističke destinacije Poreč.

**Sredstva za ostvarenje Odluke:**

Posebna sredstva za ostvarenje predmetne Odluke nisu potrebna.